Cinci bărbați au fost reținuți pentru tulburarea ordinii și liniștii publice și încăierare în localitatea Târgu Lăpuș. Scandalul s-a iscat ieri, în jurul orei 11.00, pe strada Zorilor și ulterior altercația a continuat pe strada 1 Mai și inclusiv în curtea unei unități de învățământ. Lucrurile au degenerat și persoanele implicate s-au luat la bătaie. Alertați, locuitorii din zonă au chemat poliția pentru a calma spiritele.
”La data de 16 mai a.c., în urma măsurilor întreprinse de polițiștii din Târgu Lăpuș și cei ai Secției 7 Poliție Rurală Suciu de Sus, a fost dispusă reținerea pentru 24 de ore a cinci persoane din Târgu Lăpuș, bănuite de comiterea infracțiunilor de tulburarea ordinii și liniștii publice și încăierare.
În fapt, ieri, la ora 11:06, o femeie domiciliată în Târgu Lăpuș a sesizat poliția cu privire la o agresiune. S-a constituit echipă operativă care a intervenit la fața locului, iar din primele verificări polițiștii au stabilit că ar fi avut loc o stare conflictuală, inițial pe fondul unor neînțelegeri, pe strada Zorilor din oraș, iar apoi pe strada 1 Mai. În acest context a fost tulburată ordinea și liniștea publică inclusiv în curtea unei instituții de învățământ din oraș.
În urma investigațiilor efectuate, polițiștii au identificat un bărbat de 41 de ani și patru tineri cu vârste cuprinse între 17 și 29 de ani, care s-ar fi agresat reciproc, cauzându-și leziuni corporale. Doi dintre aceștia s-au prezentat la spital pentru îngrijiri medicale, fără a necesita internarea.
În baza probatoriului administrat, față de cei 5 s-a dispus reținerea pentru 24 de ore. În cursul zilei de astăzi, aceștia au fost prezentați Judecătoriei Târgu Lăpuș care a dispus, față de patru dintre ei, măsura arestării preventive pentru 30 de zile. Sub coordonarea procurorului se continuă cercetările pentru documentarea întregii activități infracționale”, spun oficialii IPJ Maramureș.